Martxelo Otamendi

**Martxelo Otamendi Egiguren** (, Tolosa, Gipuzkoa) euskal kazetaria da. *Euskaldunon Egunkariaren* zuzendaria izan zen, 1993ko ekainaren 9tik —ia egunkari haren sorreratik— 2003ko otsailaren 20an bortxaz itxi zuten arte. Horren ondoren *Berria* egunkaria zuzendari izan zen bere sorreratik 2023ko ekainean erretiroa hartu zuen arte. 

2025eko ekainetik MIDAS (*Minority Dailies Association*) elkarteko lehendakari. Europako hizkuntza edo hiztun gutxituen nahiz eremu urrikoen egunkarietako eta hedabideetako erakundea da MIDAS..

## Euskara irakasle eta kazetaria Euskal Telebistan (1984-1993) 
Euskara-irakasle izan zen hasieran, hasierako Korriken antolaketan ere parte hartu zuela. Tolosako euskaltegiko zuzendaria ere izan zen geroago.

Euskal Telebistak 1992tik 1994ra bitartean sortutako *Flamingo Berria* telesailean gidoigilea izan zen Ramón Barea, Felipe Loza eta Joanes Urkixo-rekin.

## *Euskaldunon Egunkariko zuzendaria (1993-2003)* 
1990eko abenduaren 6an argitaratu zen *Euskaldunon Egunkaria*-ren 1. zenbakia. Hasiera hartan Pello Zubiria izan zen zuzendaria eta Iñaki Uria zuzendariordea. Baina 1993an Zubiria Argia aldizkarira itzuli zenean Martxelo Otamendik egunkariko zuzendaritza hartu zuen. 2003ko otsailaren 20ra arte, Guardia Zibilak kazeta itxiarazi zuen arte.

Euskara hutsezko egunkari bakarra izango zena sortzea prozesu eredugarria eta emankorra izan zen, urte gutxi lehenago inor gutxik uste baitzuen ekonomikoki bideragarria izango zenik. Baina sortzea bera bezain eredugarria izan zen egunkariaren iraupena eta hobekuntza hurrengo urteetan. Hasi zenekoan 32 orrialde baino ez zituen biltzen; Otamendik egunkaria hamar urtez zuzendu ondoren, zarratu zutenean, 60 orrialde inguru ziren, aparteko eranskinak kontuan hartu barik. Gainontzeko egunkarien moduko egituraketa zuen: Iritzi saila, Euskal Herriko politika eta gizartea, Nazioartekoa, Ekonomia, Kirolak, Kultura... Guardia Zibilak egunkaria itxiarazi baino ordu batzuk lehentsuago 2003an Azpeitiako Aitonenan hitzaldi batean Otamendik azaldu zuen 9.000 erosle izatera heldu zirela, eta kopuru hori handitzeko hausnarketa egiten zirela. Bi hilabete lehenago Internet-ekarpenak goraipatzeko Buber saria jaso zuen *Euskaldunon Egunkariak* Interneten euskara garatzeko egindako lanagatik.

* 2010ean, Auzitegi Nazionalak Otamendi akusazio haietaz guztiez absolbitu zuen Xabier Oleaga, Iñaki Uria, Txema Auzmendi eta Joan Mari Torrealdai lankideekin batera. Epaiak Torrealdai, Otamendi, Uria, Auzmendi eta Oleaga errugabe zirela onartu zuen, akusazioen argudioak gogor kritikatuz eta ETArekiko lotura ukatuz. Baina auzi ekonomikoak aurrera segitu zuen.
* 2012an Giza Eskubideen Europako Auzitegiak Espainia kondenatu zuen Otamendik jasandako torturak ez ikertzeagatik. Torturaren ondorioz-edo minbizi bat garatu zuen geroago, baina laguntza medikoari esker gainditu ahal izan zuen.
* 2014an *Egunkaria*ko auzi ekonomikoa artxibatu egin zuten epaitegiek. Orduan bukatu ziren auzi guztiak, 11 urte pasa eta gero.

## *Berria*ko zuzendaria 2003tik 
Euskaldunon Egunkariaren itxieraren ondorioz, protesta, diru-bilketa eta manifestazio erraldoiak antolatu ziren. Gizartearen erantzuna hain izan zen jendetsua, non lau hilabeteko epe laburrean *Berria* egunkaria sortuko zen, eskaera sozial horri erantzuteko asmoz. *Euskaldunon Egunkaria* itxi eta lau hilabetera, 2003ko ekainaren 21ean, *Berriaren* lehenengo zenbakia kaleratu zen eta Otamendi zen zuzendaria.

2003az geroztik, Otamendi zuzendari, hobekuntza-prozesu ugari
* Martxelo Otamendik Euskal Herriko asteko kronika labur bat idazten du igandero. Lehen *Enbaxada bila* atalean egiten zuen, eta orri berean alboan azaltzen zen Vilaweb-eko zuzendaria den Vicent Partal-ek Katalan Herriei buruz egiten duena. 2020tik Nos Diarioko zuzendari Maria Obelleirorekin *ere idazten dute Zuzendarien Galeusca* atalean. Hiru zutabe horiek Vilaweb-en eta Nos Diario-n ere argitaratzen dira, katalanez (*Galeusca de directors*) eta galizieraz, hurrenez hurren.

*Hobekuntza horien ondorioz, 2017an Berria*ren paperezko edizioak 58.000 irakurle zituen eta Internet edizioak 46.000.

30 urte zuzendari izan ondoren, 2023ko uztailean erretiroa hartu zuen eta BERRIA Taldearen akziodunen batzarrean jakinarazi zen Amagoia Mujika izango zela zuzendari berria.

## Sariak 
* 1992: Telebistako saiorik onenarentzako Argia Saria 'Egonean giro' magazinagatik.
* 2003: 13. Korrikako mezuaren egilea.
* 2005: "Torredembarra Hiria" sarietako bat eman zioten.
* 2005: "Rikardo Arregi" Kazetaritza Sarietako ohorezko aipamena eskuratu zuen.
* 2018: "Rikardo Arregi" Kazetaritza Sarien 30. urtemugan sariketa berezia antolatu zuen Andoaingo Udalak, eta 30 urte horietako komunikazioaren 10 mugarri saritzea erabaki zuten. 10 horietako bat izan zen *Euskaldunon Egunkaria / Berria* bikotea, eta Martxelo Otamendi bateko zein besteko zuzendariak jaso zuen saria. Horrela esan zuen epaimahaiak: "*Funtsezkoa da hedabide honek euskararen biziberritzeari eta informazioa euskaraz jasotzeko eskubideari egindako ekarpena. Eta erabakigarria, orobat, euskarari prentsa idatzian eta Interneten egindako lekua. 2003an bidegabeki itxi zuten arren, gaur egun Berrian bizirik dirauen mugarria da Euskaldunon Egunkaria*".
* 2023: Euskal Kazetaritzako Ibilbide Profesionalaren saria jaso zuen Bilbon, Euskal Kazetarien Elkarteak eta Kazetarien Euskal Elkargoak emanda, Bizitza osoa «euskararen eta euskarazko kazetaritzaren» alde egiteagatik eman zioten, Egunkaria eta Berria egunkarietako zuzendari ohia, eta Espainiako prentsa idatziaren zuzendarien dekanoa izateagatik beste arrazoi batzuen artean. Sari horretako beste sarituak hauek izan ziren: Silvia Intxaurrondo, Euskal Kazetariak kategorian; Jordi Évole, Adierazpen Askatasunaren José María Portell Saria kategorian; EITBren Primeran plataforma, Kazetaritza Digitala saria; Iñaki Petxarroman, Ingurumen Kazetaritza atalean; Marivi Ibarrola, *Fotoperiodismo* sariarekin; eta Cadena SER-Radio Bilbao, 90. urteurrenean, Pertsonaia edo Erakunde Soziala kategorian.

## Erreferentziak 
## Ikus, gainera 
* *Gaur irekiko ditu ateak Euskaldunon Egunkaria-ren sorrerari buruzko film dokumentala.*
* *Euskaldunon Egunkaria*ren itxiera
* Euskararen historia
* Sisiforen paperak
* *Berria*
* *Egin*
* *Gara*
* Amagoia Mujika Tolaretxipi
* Iñaki Petxarroman

## Kanpo estekak 
* Martxelo Otamendik berrian idatzitako artikuluak. Berria.eus
* Ainara Maia Urrozen iritzi-artikulua: https://web.archive.org/web/20190625231627/https://www.berria.eus/egunkaria/testua_ikusi.php%3Fid%3D5855%26mota%3Dberria
* Otamendi: 'Ahora es urgente el cambio en la política penitenciaria'Bideo (ETB, 2018)
* Martxelo Otamendi kazetari tolosarra, bere minbiziari buruzBideo (ETB, 2019)
* Egunkariaren aldeko elkartea
*  Egunkaria *International*
*  Nazioarteko Kazetarien Elkartea.
* Egunkaria kasuko FAQ edo galdetegia
* egunkaria.com webgunea 2000.02.27an via archive.org
* egunkaria.com webgunea 2002.10.20an via archive.org
* Aho-bizarrik gabe: Martxelo Otamendi Bideoa, Argia (2013)
* Martxelo Otamendiekin elkarrizketa Bideoa, Argia (2008)